Það verður að viðurkennast að mér vöknar stundum um augun á aðventunni og hugurinn hvarflar til löngu liðinna daga þegar ég var barn og unglingur að alast upp á Hvanneyri í Borgarfirði . Ég ólst upp við jólaguðspjallið sem gerði söguna um Jesúbarnið ljóslifandi í hugskoti mínu og er það minning sem mér þykir einstaklega vænt um . Þetta voru fallegir dagar og boðskapur jólanna um kærleika og frið höfðaði til mín og hef ég reynt að hafa þennan boðskap í huga alla tíð síðan og lifir hann góðu lífi innra með mér . Ég eins og svo ótal margir aðrir set markið nokkuð hátt í undirbúningi jólanna , stundum fullhátt . Ég næ yfirleitt aldrei að komst yfir allt en læt það ekki eyðileggja fyrir mér á neinn hátt . Satt best að segja finnst mér einmitt sú staðreynd að vera ekki fullkomin manneskja hluti af jólunum , það er bara allt í lagi . Það eru samt sem áður venjurnar og hefðirnar í kringum aðventuna og jólahaldið sem eru mér kærar og ég hef gaman að því að hafa dálitla sérvisku þegar kemur að jólahaldi . Jólamatur og hjartað Eitt af því sem við sem lifum með hjartasjúkdóm þurfum að huga vel að á þessum tíma er maturinn . Allt þetta reykta kjöt og það sem því fylgir er okkur sumum hverjum erfitt viðureignar . Skiljanlega er ekki alltaf auðvelt að láta þetta algjörlega í friði en mikilvægt að vera meðvitaður / meðvituð hvernig manni líður og rétt að stíga varlega til jarðar . Persónulega þarf ég ekki að hafa af þessu miklar áhyggjur þessi jólin þar sem ég hef á síðustu mánuðum haldið mig við plöntubaserað heilfæði og líkar sérlega vel . Hjartaáföll um hátíðar Það er vel þekkt fyrirbæri að fleiri fái hjartaáfall á jólum en á öðrum tímum ársins . Það sem er þó sýnu alvarlegra er að rannsóknir sýna að dánartíðni af völdum hjartaáfalla er allt að 30% hærri um jólin og 25. og 26. desember með hæstu dánartíðnina en 1. janúar fylgir fast á eftir . Megið þið njóta gleði og friðar um hátíðarnar .